Vodo, moje si ogledalo

Voda, ta čarobna tečnost... Kažu da nema ni boje ni mirisa ni okusa. To kažu oni što izgubiše sva čula ili ih zapravo nikada nisu ni imali. Imaju li boju te modre rijeke i hladni zeleni zdenci, imaju li boju te kapljice kiše što se nižu k’o biseri na proljetnom suncu? Ima li boju jesen što je oboji mirisom i plodovima svojim? Šta ima mirisnije i slađe od vode čovjeku u pustinji što je suhim zlatom plaća? Šta ima mednije od medne rose kad sa prvim sumrakom svici osvjetle fenjerima svojim te prosute dijamante u travi?

To kažu oni što ne znaju za čari i blagodati njene, to kažu oni što im iz česme vri kad god to požele, a ne znaju da i česma presušiti može. To zna i ptičica u gorici i ribica u vodici i zečić u šumici i telce kad ode na vrelce, samo ti to, čovječe, ne znaš. Znaš li da bez nje zemlja gori? Znaš li da svaka travka i svaki cvjetić čezne i vapi za kapljom njenom? Znaš li da ona zemlju doji k’o majka dijete svoje i svaka životinjica i svaka biljčica su djeca njena. Svi to znaju, samo ti, kao najsavršenije biće, ne znaš. Ona pere sve i svakog, samo ti nju prljaš i mutiš, čovječe, ako te čovjekom mogu zvati. Ona ti šalje čari svoje i u ledu i u snijegu i to svako dijete zna, samo ti to ne znaš. Bez vode života nije, niti će biti, zato ne prljaj korita njena i ne mijenjaj tokove njene i ne plači onda kad izazoveš srdžbu njenu. Ona je i mehlem i lijek. Čime ćeš razgaliti dušu, čime ćeš ugasiti vatru, čime ćeš zaliti voćku, ako nje ne bude, zapitaj se, čovječe. Ne diraj u njen huk, ne diraj u njen žubor, ne diraj u njen šapat, pusti je neka se sama talasa i neka sama priča priču svoju.

U njoj se kupa i ogleda i sunce i mjesec žut. Hoćeš li ti moći ogledati i oprati svoje garavo lice, što je isprlja tim prljavim rukama svojim? U muljevitom odrazu ogledala svoga, vidjet ćeš sve zlo koje učini sebi i njoj. Voda je početak i kraj života, okupaju te kad se rodiš, okupat će te i kad umreš, zato čuvaj i zemlju iz koje izvire i nebo što ti je spušta na dlan. To su darovi od Allaha, a Njegove darove huliti ne smiješ, jer se i ona Njemu klanja. Pokloni se i ti!

Sendin Pašović IIa